105
God en im pipul olabat
Fes Kranakuls 16:8-22
1 Gibit theingks langa YAWEI.
Dalimbat ebribodi blanga im haibala pawa.
Dalim pipul langa ebri kantri wanim imbin dum.
2 Sing preis langa YAWEI.
Dalim ebribodi blanga ola gudbala ting weya imbin dumbat.
3 Jidan gudbinji dumaji wi blanga im.
Larram ol detlot hu oldei weship im jidan gudbinji.
4 Go langa YAWEI blanga album yumob,
en kipgon weshipbat im.
5-6 Ol yumob femilimob blanga Eibrahem im wekinmen,
en ol yumob femilimob blanga Jeikob, hu imbin pikimat,
yumob jinggabat detlot klebabalawan ting weya God bin dum,
en det wei blanga im wen imbin oldei jadjimbat pipul.
7 YAWEI im na wi God.
Im lowa jidan blanga ebribodi langa dijan wel. 8 Im garra kipum im strongwan pramis olagijawan.
Im pramis blanga ola pipul hu garra kaman bambai du.
9 Im garra kipum im wed weya imbin meigim garram Eibrahem,
en im pramis garram Aisik.✡
10 YAWEI bin meigim strongwan pramis langa Jeikob,
en det pramis na garra jidan olagijawan blanga ola Isreil pipul.
11 Imbin tok, “Ai garra gibit yu dijan kantri Keinan,
en im garra jidan blanga yu en yu femili olabat weya garra kaman bambai.”✡
12 Ola pipul blanga God bin jidan oni lilbit.
Olabat bin streinja langa det kantri Keinan.
13 Deibin oldei wokaranbat brom wan kantri raidap langa naja kantri.
14 Bat God nomo bin larram enibodi tridim olabat nogudbalawei.
Imbin lukaftum olabat en imbin gibit ola king woning.
15 Imbin tok, “Nomo ardim ol main pipul weya aibin pikimat.
Nomo tatjim ol main mesinjamob.”✡
16 YAWEI bin meigim olabat kantri jidan nomo garram eni rein,
en imbin deigidawei ola daga brom olabat.✡
17 YAWEI bin jandim wan men lida langa olabat langa Ijip blanga seibum im pipul olabat.
Det men bin Josef, en im braja olabat bin selim im blanga jidan wekinmen.✡
18 Im fut bin tjeinap en aiyanwan tjein bin raidaran langa im nek,
19 raidap det wed weya YAWEI bin tok bin hepin truwan.
Det wed YAWEI bin dalim Josef bin hepin trubalawan.✡
20 Brom deya, det king blanga Ijip bin larramgo im fri.
Det boswan blanga ola kantri bin meigim im fri.✡
21 Imbin meigim im jidan boswan blanga ol im gabman pipul,
en imbin meigim im bos blanga ola kantri,✡
22 en imbin gibit im pawa oba ol det king wekinmen olabat,
en blanga dalimbat olabat wanim blanga dum.
23 Brom deya Jeikob en im femili olabat bin go langa Ijip en bin jidan deya langa det kantri.✡
24 YAWEI bin gibit langa im pipul olabat detmatj biginini,
en imbin meigim olabat mowa strongbala langa ola Ijip pipul.
25 Imbin meigim detlot pipul brom Ijip heidim im pipul olabat,
en trikibalawei olabat bin meigim nogudwan plen.✡
26 Brom deya imbin jandim im wekinmen Mosis en Eran dubala weya imbin pikimat.✡
27 Dubala bin dumbat ola klebabalawan ting brom God langa Ijip.
28 God bin meigim det kantri jidan dakbala,
bat detlot pipul brom Ijip nomo bin teiknodis langa im wed.✡
29 Imbin meigim ola riba blanga olabat jidan blad en kilim ded ola fish.✡
30 Blanga olabat kantri bin jidan garram detmatj frog,
en det king bigwan haus bin jidan garram ola frog du.✡
31 Wen God bin tok, ola flai en ola lilwan insek bin gaburrumap ol det kantri.✡
32 Imbin jandimdan heilston en laitining langa olabat kantri.
33 Imbin binijimap olabat greiptri en figtri en imbin breigimap ola tri.✡
34 Imbin tok, en bigismob grashopa bin kamat,
35 en deibin dagat ola plent langa det kantri,
en deibin dagat ola gadin.✡
36 YAWEI bin kilim ded ola feswan san blanga ola femili langa Ijip.✡
37 Imbin lidimat ola Isreil pipul brom Ijip,
en deibin garrimap silba en gol,
en olabat holot bin strongwan en nomo sikwan.
38 Detlot pipul brom Ijip bin bradin langa olabat,
en deibin gudbinji wen deibin gowei.✡
39 God bin pudum klaud ontop langa im pipul olabat,
en faiya naitaim blanga gibit olabat lait.✡
40 Deibin askim im, en imbin jandimdan ola kweil.
Imbin gibit olabat daga brom hebin blanga meigim olabat sedisfaid.✡
41 Imbin opinimap bigwan ston en woda bin kamat en randan thru langa deset kantri wulijim riba.✡
42 Imbin jinggabat im seikridwan pramis langa Eibrahem, im wekinmen.
43 Imbin lidimat im pipul olabat weya imbin pikimat, en deibin sing en jingat gudbinjiwei.
44 Imbin gibit olabat ol detlot kantri blanga najalot pipul, en imbin larram olabat teikoba olabat fam,✡
45 dumaji imbin wandim im pipul olabat blanga teiknodis langa ol im lowa en dum ebrijing im dalim olabat blanga dum.
Aleiluya! Preisim YAWEI det trubala God!
✡ 105:9 Jen 12:7; 17:8; 26:3 ✡ 105:11 Jen 28:13 ✡ 105:15 Jen 20:3-7 ✡ 105:16 Jen 41:53-57 ✡ 105:17 Jen 37:28; 45:5 ✡ 105:19 Jen 39:20—40:23 ✡ 105:20 Jen 41:14 ✡ 105:21 Jen 41:39-41 ✡ 105:23 Jen 46:6; 47:11 ✡ 105:25 Eksa 1:7-14 ✡ 105:26 Eksa 3:1—4:17 ✡ 105:28 Eksa 10:21-23 ✡ 105:29 Eksa 7:17-21 ✡ 105:30 Eksa 8:1-6 ✡ 105:31 Eksa 8:16,17,20-24 ✡ 105:33 Eksa 9:22-25 ✡ 105:35 Eksa 10:12-15 ✡ 105:36 Eksa 12:29 ✡ 105:38 Eksa 12:33-36 ✡ 105:39 Eksa 13:21,22 ✡ 105:40 Eksa 16:2-15 ✡ 105:41 Eksa 17:1-7; Nam 20:2-13 ✡ 105:44 Josh 11:16-23