34
God im gudbala langa im pipul olabat
Song blanga Deibid.
1 Ai garra oldei preisim YAWEI det trubala God.
Ai garra kipgon dalimbat im oldei, “Main God, yu brabli haibala!”
2 Ai garra tok, “YAWEI, im gudwan en brabli haibala!”
Detlot pipul hu abumbat trabul garra irrim en jidan gudbinji.
3 Yumob pipul joinin garram mi en dalim YAWEI im haibala.
Wi garra preisim YAWEI mijamet.
4 Aibin lukaranbat blanga YAWEI blanga album mi,
en imbin album mi.
Imbin seibum mi brom detlot ting weya bin bradinim mi.
5 Yu trastim langa YAWEI du en jidan gudbinji.
Wen yu go langa im,
yu enami olabat kaan bidim yu en meigim yu sheim.
6 Wen aibin abum trabul,
en ai nomo bin sabi wanim mowa blanga dum,
aibin jingat langa YAWEI.
Imbin irrim mi,
en imbin seibum mi brom ol detlot trabul.
7 Det einjul blanga YAWEI wotjimbat detlot pipul hu abum rispek langa YAWEI.
Im seibum olabat brom ola trabul.
8 Yumob kaman langa YAWEI ol yumob pipul blanga im,
en faindat im brabli switwan.
Wen pipul askim im blanga lukaftum olabat, dei jidan gudbinji.✡
9 Ol yumob pipul blanga YAWEI, yumob garra rispek langa im.
Wen enibodi rispek YAWEI, dei kaan jidan nomo garram enijing.
10 Wen det laiyan go hanting, im jidan hanggri wen im nomo faindim eni daga,
bat wen wi duwit langa YAWEI, im kaan libum wi nomo garram eni gud ting.
11 Yumob pipul hu kaman langa mi blanga len, yumob irrim mi.
Ai garra titjim yumob det raitwei blanga jidan wen yumob rispek YAWEI.
12 If yumob wandi abum gudwan laif,
en if yumob wandi kipgon jidanbat laibala gudbinjiwei,
13 wal yumob kaan tokabat pipul nogudwei en dalimbat laiya!
14 Yumob tenim miselp brom dumbat ola nogud ting,
en yumob dum ola gudwan ting.
Yumob jidan hepiwei,
en yumob trai kipgon jidanbat lagijat olataim.
15 YAWEI oldei lukaftumbat detlot pipul hu bulurrum im.
En wen dei jingat langa im, im oldei irrim.
16 Bat YAWEI im wail langa detlot pipul hu oldei dumbat nogud ting.
Im garra binijimap olabat,
en pipul garra fogedabat olabat olagija.✡
17 Bat detlot pipul hu bulurrum YAWEI brabliwei,
wen olabat abum trabul en jingat langa im,
im seibum olabat brom ol detlot trabul.
18 YAWEI im jidan gulijap langa detlot pipul hu jidan nogudbinji insaid langa olabat hat.
Im garra album detlot pipul na wen najalot pipul gibit olabat adtaim.
19 Det sambodi hu bulurrum YAWEI garra abum adtaim samtaim.
Detlot najalot pipul garra meigim loda trabul blanga im,
bat YAWEI garra album im.
Im garra kipum im seif olataim.
20 Im garra lukaftum im,
wulijim nobodi kaan breigim im boun.✡
21 Bat wen ola nogud pipul dum nogud ting,
wal dei garra binij brom detlot nogud ting.
YAWEI garra panishim ol detlot pipul hu nomo laigim im gudbala pipul olabat.
22 Bat im garra seibum im wekinmen olabat.
Im kaan panishim detlot pipul hu trastimbat im blanga kipum olabat seif.
✡ 34:8 1 Pida 2:3 ✡ 34:16 1 Pida 3:10-12 ✡ 34:20 Jon 19:36