13
Job sabi ebrijing
1 Wal Job bin kipgon tok, “Ai sabi ebrijing blanga dijan wel. 2 Yumob nomo sabi mowa den mi. Ai sabi ebrijing yumob sabi. 3 Bat ai garra kipgon agaminbat langa God en dalim im blanga main trabul. 4 Yumob brabli medwan dokta. Yumob oldei tridimbat mi garram ola laiyawan wed wen yumob tok aibin dum nogudbala ting. 5-6 If yumob jidan kwaitbala en lisin langa mi, wal yumob brabli klebabala.
7 “Maitbi yumob reken yumob oldei albumbat God, bat najing. Yumob dalimbat laiya, 8 en yumob nomo tok rili trubalawei blanga im. Imbin askim yumob blanga albumbat im? 9 Yumob reken yumob gin trikim im, if im deigim yumob langa kothaus, jis laik yumob trikimbat najalot pipul? 10 If yumob nomo bin gibit feyago langa najalot pipul, im gin panishim yumob. 11 En det strongbala pawa blanga im gin bradin yumob brabliwei. 12 Yumob reken yumob tok gudbalawei, bat im gin blowimwei ol yumob wed jis laik das.”
Job bin dalim im frenmob blanga jidan kwaitbala
13 Wal Job bin kipgon tok, “Yumob jidan kwaitbala, dumaji ai garra tok na, nomeda wanim garra hepin langa mi. 14 Im orait, nomeda if ai dai. Ai nomo wori. 15 Dijan laif blanga main im nomo enijing na. God gin kilim mi, bat stil ai garra kipgon dalimbat im mi nomo gilti. 16 Maitbi dijan na garra seibum mi, dumaji nomo eni giltiwan men garra kaman langa God langa det kothaus.
17 “Yu irrim brabli gudwei langa ol dislot wed blanga main na. 18 Aibin meigim main wed redibala na, en ai sabi ai garra win, en God garra tok mi nomo gilti. 19 Bat if yumob gin shoum mi giltiwan, wal ai garra lafta gibap en dai.” Lagijat na Job bin tok.
Job bin askim God blanga dubala ting
20 Wal Job bin prei langa God, “Ai garra askim yu oni blanga dubala ting, main God. If yu ensim mi ai kaan neba blandim miselp brom yu. 21 Stap panishimbat mi en bradinim mi. 22 Yu tok en ai garra ensim yu, o yu larram mi tok basdam, en afta yu ensim langa mi. 23 Yu dalim mi blanga main nogudbalawei wulijim ai garra sabi. 24 Wotfo yu nomo bin teiknodis langa mi? Wotfo yubin meigim mi enami blanga yu? 25 Maitbi yu laigim bradinimbat mi wen mi oldei jidanbat wikwan. Mi jis laik det draiwan lif weya im buldan.
26 “Wotfo yu oldei tok aibin oldei dumbat brabli nogudbala ting? Wotfo yu oldei panishimbat langa mi blanga ol detlot nogudbalawei weya aibin oldei dumbat wen aibin yangwan? 27 Yubin taiyimap main dubala fut, en yubin oldei lukabat main trek weya aibin oldei go. ✡ 28 Mi jidan brabli nogudwan, jis laik det reig weya detlot badaflai bin dagadagat.”
✡ 13:27 Job 33:11