138
Song blanga gibit theingks
Song blanga Deibid.
1 YAWEI, ai gibit theingks langa yu garram ol main hat.
Ai sing preis song langa yu lida langa ol detlot najalot drimin.
2 Ai weship en preisim yu.
Yu filing blanga laigim jidan olagijawan en yu jidan trubalawan.
Yu neim en yu wed jidan brabli haibala.
3 Yubin ensim mi wen aibin jingat langa yu.
Garram yu pawa yubin meigim mi strongbala.
4 YAWEI, ola king langa dijan wel garra preisim yu,
dumaji deibin irrim ol yu pramis.
5 Olabat garra sing song blanga wanim yubin dum,
en blanga yu haibalawanwei.
6 Nomeda yu jidan deya langa top,
yu kain langa pipul hu jidan lobalawei,
en praudbala pipul kaan haidim miselp brom yu.
7 Wen detmatj trabul kaman langa mi,
yu kipum mi seifwan.
Yu seibum mi garram yu pawa brom ol main enami olabat wen dei wail langa mi.
8 Yu garra dum ebrijing yubin pramis.
YAWEI, yu filing blanga laigim mi jidan olagijawan.
Yu binijim det wek yubin olredi stat dumbat.