8
Bilded bin toktokbat
1 Wal Bilded brom det kantri gulum Shuwa bin tok langa Job, 2 “Haulong yu garra toktok, bat nomo tok enijing? 3 Yu reken det boswan God gin stapam pipul brom abumbat feyago? 4 Imbin meigim yu bigininimob pei blanga olabat nogudbalawei wen deibin dai. 5-6 Bat if yu gibit miselp langa im en stat jidan raitwei, wal im garra meigim yu jidan brabli gudbinjiwei. 7 En yu garra jidan brabli ritjwan igin langa det taim weya garra kaman, mowa ritjwan den wen yubin jidan basdam.”
Detlot grengrenfathamob bin klebabala
8 Wal Bilded bin kipgon tok, “Blanga wi grengrenfathamob bin brabli klebabala. Wal yu garra len brom olabat. 9 Blanga wi ronwan laif im shotwan, jis laik shedo weya gowei, en wi sabi oni lilbit. 10 Bat blanga wi ol pipul garra titjimbat yu garram brabli klebabala main ebrijing deibin sabi brom olabat grenfathamob en grengrenfathamob.
11 “Wal yu sabi detlot bilibong gras oldei gro brabli gudwei langa bilibong. 12 En wen det woda draiyap detlot bilibong gras draiyap du, bifo detlot najalot gras. 13 Wal im lagijat du wen enibodi gibit bekboun langa God, en im nomo sabi im wei, en im garra binijap. 14 Nomeda deibin oldei trastimbat langa samting, bat det samting im brabli wikwan, jis laik spaidaweb 15 weya kaan holdimap yu strongbalawei, en yu buldan. 16 Nogudbala pipul jidan jis laiga plent garram loda bushis weya gro langa san. 17 Olabat pudum olabat rutpat raidaran langa rok. 18 Bat if sambodi pulumap det plent garram det rutpat, olabat draiyap, en nomo enibodi bin sabi imbin jidan deya. 19 En dei kaan jidan deya igin, en nyuwan bushis gro deya. Lagijat du nogudbala pipul jidan brabli hepiwan oni blanga lilwail, en wen dei binij najalot pipul oldei kaman.
20 “Wal wi sabi God laigim gudbala pipul, en im nomo album nogudbala pipul. 21 Blanga tharran na im garra meigim yu jidan brabli gudbinjiwan, en im garra meigim yu laflafbat igin. 22 Bat God garra panishim detlot enami blanga yu en im garra meigim olabat jidan sheim en olabat garra gowei olagijawan.” Lagijat na Bilded bin tok.