32
Ilaihu bin apset langa Job frenmob
1 Wal afta na det thribala men bin stap agaminbat langa Job na, dumaji im nomo bin wandim tok im gilti. 2 En Ilaihu det san blanga Barakel, brom det femili gulum Rem brom det taun gulum Bus bin deya du, en imbin brabli nogudbinji langa Job, dumaji Job bin pudum bleim langa God en im nomo bin pudum bleim langa im ronselp. Najing. 3 En imbin brabli wail langa det thribala fren blanga Job du, dumaji dei nomo bin abum eni wed blanga ensimbek Job, bat deibin kipgon toktok im gilti. 4 Dumaji Ilaihu bin mowa yangbala langa det thribala men, imbin weidabat deya raidap ebribodi bin stap toktokbat. 5 Wen imbin luk det thribala men nomo bin abum eni wed blanga tok langa Job, imbin brabli wail langa olabat. 6 En imbin tok langa olabat, “Yumob thribala, yumob olmen, en mi oni yangmen. Wal aibin shoum rispek langa yumob, en aibin jidanbat iya kwaitbala. 7 Aibin reken yumob thribala olmen yumob sabi det wei blanga God. 8 Bat ai sabi na det wei im rili kaman brom det boswan God. 9 Maitbi yumob olmen nomo sabi det trubalawei blanga God. 10 Wal ai reken yumob lafta irrim langa mi na wanim ai garra dalim yumob.”
Ilaihu bin irrim det frenmob agaminbat gija
11-12 Wal Ilaihu bin kipgon tok, “Wal aibin jidanbat iya en irrimbat langa yumob bin agaminbat gija en aibin weidabat na, dumaji yumob nomo bin shoum Job im giltiwan. 13 Yumob nomo rait wen yumob bin tok, ‘Melabat sabi det wei blanga God. Larram God panishim im.’ 14 Job nomo bin tok langa mi wulijim ai kaan ensimbek langa im garram yumob agamin.
15 “Holot yumob bin gedim shok, dumaji yumob nomo bin abum eni wed blanga tok na. 16 Bat ai kaan jidan kwaitbala, dumaji yumob bin stap toktokbat na. Nomo. 17 Ai garra dalim yumob wanim mi reken na, 18 dumaji ai lafta kipgon tok. Ai kaan jidan kwait. 19 Mi jidan garram loda wed wulijim det wain skin wen im brabli bulap en im gulijap bas. 20 Larram mi tok na, dumaji ai garram samting blanga dalim yumob en ai kaan holdimbek miselp. 21-22 Ai garra gibit ebribodi feyago, en nomo meigim enibodi reken olabat haibala. If ai nomo dum lagijat, wal God det wanbala hubin meigim mi, im mait panishim mi en binijimap mi kwikbala.”