69
Preya langa God blanga album
Preya blanga Deibid.
1 God, seibum mi!
Det woda im raidap langa main nek.
2 Mi godan olawei langa dipwan mad en andanith im nomo adwan, najing.
Mi longwei langa dip woda en det woda im gulijap draundim mi.
3 Mi nokap na brom jinginatbat langa yu blanga album mi,
en main throut im nogud du.
Mi ardim ai brom lukaranbat blanga yu blanga album mi.
4 Detlot pipul hu nomo laigimbat mi fo najing, olabat jidan detmatj na, mowa den ol main heya langa main hed.
Main enami olabat oldei dalimbat laiya stori blanga mi.
Olabat strongbala en dei wandi kilim mi ded.
Deibin meigim mi gibit ola ebrijing langa olabat weya ai nomo bin stilim.✡
5 God, ai kaan haidim ol main nogudbalawei brom yu.
Yu sabi wen mi jidan nogudbala.
6 Yu na YAWEI, det Brabli Boswan God.
Nomo larram mi meigim sheim langa ol detlot hu trastim yu.
God blanga Isreil, nomo larram mi meigim sheim langa detlot hu weship yu.
7 Blanga yu na najalot pipul bin meigim fan langa mi,
en mi jidan garram sheim brabliwei na.
8 Mi wulijim streinja langa main femilimob.
Langa main femilimob mi jis laik brom najawan kantri.
9 Mi laigim det Serramoni Pleis blanga yu brabliwei.
Main filing insaid im barn wulijim faiya.
Wen pipul tok nogudwan wed langa yu, im meigim mi nogud du.✡
10 Wen ai nomo dagat daga blanga meigim miselp lobala,
pipul tokabat nogudwei langa mi.
11 Wen mi werrimon sekbeigwan klos blanga jidan soribalawei,
olabat laf langa mi.
12 Olabat tokabat mi ebriweya langa roud,
en drangginwan pipul meigimap song blanga mi.
13 Bat mi, ai garra prei langa yu, YAWEI.
God, langa yu ron taim yu ensim mi.
Yu ensim mi, dumaji yu garram bigwan filing blanga laigim pipul brabliwei,
en dumaji yu oldei kipum blanga yu pramis blanga seibumbat pipul.
14 Seibum mi God. Pulumat mi brom det mad. Nomo larram mi sinkdan.
Kipum mi seif brom main enami olabat.
Seibum mi brom det dipwan woda.
15 Nomo larram fladwoda gaburrumap mi,
en nomo larram mi draun,
en nomo larram mi godan langa greib.
16 Ensim mi YAWEI, dumaji yu na brabli gudwan en yu kipgon laigimbat mi detmatj.
Dumaji yu brabli kainbala, wal yu kaman langa mi.
17 Nomo haidim miselp brom mi, yu wekinmen.
Ai garram bigwan trabul. Yu ensim mi na.
18 Kaman langa mi en seibum mi.
Seibum mi brom main enami olabat.
19 Yu sabi hau ai oldei abum adtaim, en hau mi jidan garram sheim, en nomo garram eni rispek.
Yu gin luk ol main enami olabat.
20 Det nogudwan wed bin meigim mi nogudbinji en ai kaan dum enijing na.
Aibin wandim pipul blanga sori langa mi, bat najing.
Aibin wandim pipul blanga kaman langa mi blanga meigim mi gudbinji, bat najing.
21 Wen aibin hanggri deibin gibit mi poisinwan bif.
Wen aibin thesti deibin gibit mi biniga.✡
22 Meigim olabat seikridwan padi panishim olabat gin.
En meigim olabat jidan nomo garram enijing.
23 Meigim olabat blainwan,
en meigim olabat garrimap hebiwan loud olagijawan.✡
24 Gitwail en ranimap olabat raidap yu gajim olabat.
Dumaji yu wail langa olabat, wal yu panishim olabat.
25 Meigim olabat kemp jidan emtiwan.
Nomo larram enibodi jidan laibala langa olabat kemp.✡
26 Olabat mokimbat ol detlot pipul weya yubin panishim.
Olabat tokabat blanga detlot pipul weya jidan garram detmatj pein dumaji yubin panishim.
27 Yu raidimdan ola nogud ting weya dei dumbat.
Nomo larram olabat joinin garram detlot pipul weya yubin meigim jidan fri.
28 Rabumat olabat neim brom det speshalwan buk blanga laif.
Nomo larram olabat neim jidan garram ola neim blanga yu pipul olabat.✡
29 Bat mi ardim en ai nomo sabi wanim ai garra dum.
Yu lidimap mi God, en seibum mi.
30 Ai garra preisim God garram song.
Ai garra tokabat blanga det haibalawei blanga im en gibit im theingks.
31 Tharran na garra meigim YAWEI jidan mowa gudbinji, mowa den det buligi ofring.
Nomeda if yu sekrifais brabli bigwan bul garram bigwan hon, im stil najing tharran.
32 Wen ol detlot pipul hu abumbat adtaim luk dijan, dei garra gudbinji.
Detlot hu weshipbat God garra jidan mowa strongbala.
33 YAWEI im lisin langa ol detlot pipul hu nomo garram enijing,
en im nomo fogedabat im pipul olabat hu oldei jidan prisana.
34 Ebrijing langa skai en graun, preisim God.
Ola solwoda en ola enimul langa solwoda preisim im du.
35 Im garra seibum Jerusalem en bildimap ola taun langa Juda igin.
Im pipul olabat garra jidan deya igin.
36 Detlot bambaiwan femilimob blanga detlot pipul hu teiknodis en duwit langa im garra teikoba en abum det kantri,
ol detlot na hu laigim im garra jidan deya.
✡ 69:4 Saam 35:19; Jon 15:25 ✡ 69:9 Jon 2:17; Rom 15:3 ✡ 69:21 Meth 27:48; Mak 15:36; Luk 23:26; Jon 19:28,29 ✡ 69:23 Rom 11:9,10 ✡ 69:25 Eks 1:20 ✡ 69:28 Eksa 32:32; Reb 3:5; 13:8; 17:8