2
Yu garra jidan sabibalawan en nomo bulurrum ola nogudwan ting
1 Wal det sabibala tok dijan, “Main biginini, yu len wanim mi titjimbat yu. Yu garra oldei jinggabat wanim mi oldei dalimbat yu blanga dum. 2 Yu garra lisin langa ola brabli gudwan wed en trai blanga sabi detlot ting. 3 Yu garra kipgon askimbat mi blanga meigim yu jidan sabibalawan. 4 Yu garra wek brabli adbala blanga jidan sabibala, jis laik wen yu go lukabat blanga silba o gol, en yu kaan gibap, najing. 5 If yu dum lagijat yu garra sabi en shoum rispek langa YAWEI det trubala God en yu garra sabi mowa blanga im. 6 Oni YAWEI na garra meigim yu jidan sabibala, en album yu blanga sabi mowa. 7 Im na oldei maindimbat en albumbat detlot pipul hu oldei dum wanim rait en jidan trubalawei. 8 Im na oldei maindimbat detlot pipul hu oldei gibit feyago langa najalot pipul en im oldei maindimbat detlot pipul hu oldei jidan trubala langa im.
9 “Wal if yu dum lagijat yu garra sabi hau blanga jidan trubalawei en gibit pipul feyago, en hau blanga jidan raitwei. 10 Yu garra jidan sabibala en yu garra jidan brabli gudbinji wen yu sabi brabliwei. 11-12 Detlot brabli gudwan wed garra seibum yu en album yu nomo blanga dumbat eni nogudbala ting, en im garra seibum yu brom detlot pipul hu oldei toktokbat nogudbalawei blanga yu. 13 Olabat bin stap dumbat ola rait ting. Dei oldei dumbat ola nogudbala ting jis laik dei wok langa brabli dakbala pleis. 14 Olabat oldei laigim dumbat ola nogudbala ting en olabat gudbinji blanga dumbat detlot nogudwan ting. 15 Yu kaan trastim olabat dumaji det wei blanga olabat nomo trubalawan.
16 “Wal detlot brabli gudwan wed garra album yu blanga gibit bekboun langa eni tufeis gel weya tok garram brabli switwan wed langa yu. 17 Det gel nomo jidan trubala langa im hasbin. Im fogedabat det pramis weya imbin meigim lida langa God. 18 If yu go langa im haus, wal yu garra dai dumaji im jis laik yu wokwokbat langa det nogudwan roud langa det pleis weya ola dedbala pipul oldei jidanbat. 19 Nobodi kaan go langa im haus en kambek laibwan brom det pleis. 20 Bat yu garra bulurrum det wei blanga ola sabibala pipul en jidan gudwei. 21 Detlot pipul hu oldei jidan trubalawei garra jidan langa olabat kantri. 22 Bat detlot nogudbala pipul hu oldei dumbat nogudbala ting, wal God na garra andimwei olabat brom olabat kantri.”