3
Det gel im sing.
1 Naitaim wen ai leidan langa main sweig ai oldei drim blanga im,
dumaji ai laigim im detmatj.
Aibin lukabat blanga im ebriweya, bat ai nomo bin faindim im.
2 Aibin luk ebriweya langa det bigbala taun,
en oloba langa detlot strit en lilwan roud.
Aibin lukabat main olmen.
Aibin lukabat ebriweya, bat ai nomo bin faindim im.
3 Detlot blijiman hu oldei lukaftumbat det taun bin luk langa mi,
en aibin askim olabat, “Yumob bin faindim main olmen?”
4 Streidawei wen aibin gowei brom olabat, aibin faindim im.
Aibin holdim im, en ai nomo bin larramgo im.
Aibin lafta deigim im langa main mami kemp,
insaid langa det pleis weya aibin bon.
5 Wal yumob gel brom Jerusalem, yumob garra pramis mi brabli strongbalawei.
Yumob garra pramis nomo blanga kadimat minbala wen minbala laigim gija detmatj.
Det namba 3 song
Det gel im sing.
6 Hu dijan kaminap brom det deset kantri?
Im luk laik bigiswan smok.
Det smok na brom det gudsmelwan medisin wen im barnap, en smel brabli gudwan.
Detlot trebalamob oldei bringimap detkain brom najawan kantri.
7 Luk! King Salaman, indit?
Dei garrimap im garram im boswan tjeya.
Bigmob solja lukaftumbat im,
en olabat ola brabli gudwan soljamob blanga Isreil.
8 Deibin ol klebawan blanga yusum det bigwan naif,
en dei sabi fait nomo lilbit.
Dei ol garram bigwan naif langa olabat bingga,
en ebrinait olabat jidan redi blanga fait.
9 Deibin garrimap King Salaman langa im tjeya,
weya sambala bin meigim garram brabli gudwan wud.
10 Detlot pos blanga det tjeya deibin gaburrumap garram silba.
Ontop langa tharran deibin abum speshalwan matiriyal garram gol,
en langa det sofwan pat blanga det tjeya deibin gaburrumap garram purdiwan pepulwan matiriyal.
Detlot gel langa Jerusalem bin meigim tharran brabli gudwei.
11 Ola gel brom Saiyan, yumob kaman blanga luk King Salaman.
Im werrimon det speshalwan het weya im mami bin gibit im langa det dei wen imbin git merrit.
En langa det dei na, imbin brabli gudbinji nomo lilbit.