12
Wen pipul nomo abum trabul
1-2 Wal Job bin tok, “Yumob reken yumob brabli haibala en oni yumob sabi ebrijing blanga God. 3 Ai sabi ebrijing yumob sabi, en ola najalot pipul sabi du. 4 Aibin oldei jidan gudwei, en God bin oldei ensim main preya, bat dijan taim ola fren blanga main oldei meigimbat fan langa mi. 5 Im isibala blanga bleim mi wen yumob nomo abum eni trabul. 6 Bat ola stilinbala pipul en pipul hu nomo bilib langa God jidan gudwei langa olabat kemp en dei tok, ‘Melabat oldei trastimbat melabat ronwan pawa.’ ”
Blanga sabi ebrijing
7-8 Wal Job bin kipgon tok, “If yumob wandim sabi enijing yumob garra askim detlot wailwan enimul en ola bard, en ola fish en purdiflawa. 9 Detlot na gin dalim yumob wanim YAWEI det trubala God bin dumbat. 10 Ebrijing weya jidan laibwan en ola pipul du jidan langa God bingga.
11-12 “Wal wi teistim garram wi tang if im gudwan blanga dagat. En seimwei wi opinim wi irriwol blanga lenim wanim ola ol pipul titjimbat wi. 13 Bat oni God na sabi ebrijing brabliwei en im brabli strongbala. 14 Nobodi kaan bildimapbat wanim imbin binijim, o larramgo fri detlot imbin meigim jidan prisana. 15 God gin holdimbek det rein, en im gin jandim fladwoda.
16 “Wal detlot pipul hu oldei dalimbat laiya, en detlot pipul hubin irrim laiyawan stori, God stil jidan bos blanga olabat. 17 God oldei binijimap ola lidamob en im oldei meigim detlot bos langa kothaus jidan siliwan. 18 Im meigim king jidan prisana. 19 Im meigim ola serramonimen en ola boswan jidan brabli lobala. 20 Im na meigim detlot klebabalamen nomo sabi enijing, en nomo toktokbat. 21 En im oldei meigim ol detlot haibala king jidan sheimwan, en im oldei deigimwei olabat pawa.
22 “Wal God na oldei meigim det lait shain langa dakbala pleis. 23 Im oldei meigim ola pipul brom najalot kantri jidan strongbala, en afta im deigidawei det pawa brom olabat. 24 God oldei meigim olabat boswan jidan medwan, en im oldei meigim olabat wokwokbat langa deset kantri. 25 Olabat los langa dakbala pleis, en dei oldei wokwokbat jis laiga drangginbala.”