85
Ola Isreil pipul askim God blanga seibum olabat kantri
Song blanga det femili blanga Kora.
1 YAWEI, yubin oldei shoum yu kainbala filing langa yu pipul langa Isreil.
Yubin gibit olabat ebrijing igin.
2 Yu nomo bin peiyimbek yu pipul olabat blanga olabat nogudbalawei,
en yubin meigim olabat fri.
3 Yubin stap gitwailbat langa olabat en yubin holdimbek yuselp.
4 God, yu seibum melabat na,
en yu bringimbek melabat langa melabat kantri.
Nomo jidan nogudbinji garram melabat.
5 God wanim yu garra dum?
Yu garra jidan nogudbinji langa melabat olagijawan?
Yu garra jidan nogudbinji en wail langa melabat en melabat bigininimob hu garra jidan bambai du?
6 Yu meigim melabat strongbala igin wulijim melabat yu pipul olabat garra preisimbat yu gudbinjiwei.
7 YAWEI yu seibum melabat,
en shoum melabat yu laigim melabat olataim.
Det serramonimen dalim ola pipul wanim YAWEI im tok
8 Lisin langa wanim YAWEI det trubala God im toktok langa wi. Wi jidan im ronwan pipul olabat.
Im pramisim wi blanga jidan gudbinjiwei if wi nomo gobek langa wi nogudbalawei.
9 Trubala, im oldei redi blanga seibum ol detlot hu oldei shoum rispek langa im,
en im garra oldei jidan iya langa wi kantri du.
10 YAWEI yu na laigim yu pipul olabat brabliwei,
en yu na oldei jidan trubala langa olabat olataim.
Yu na oldei dum ebrijing raitwei blanga olabat,
en yu na oldei meigim ebrijing gudwan blanga olabat.
11 Wen pipul jidan trubala langa God tharran na garra gowap langa im,
en det raitwei blanga God garra kamdan en jidan langa olabat.
12 Trubala, YAWEI garra gibit ola gudwan ebrijing,
en wi kantri garra abum detmatj daga.
13 Det trubalawei blanga YAWEI garra go lida langa im,
en meigim det wei redibala blanga im.